b'\n_START_ARTICLE_\nAizputes virspilskunga iecirknis\n_START_PARAGRAPH_\nAizputes virspilskunga iecirknis (v\xc4\x81cu: Oberhauptmannschaft Hasenpoth) bija Kurzemes guber\xc5\x86as administrat\xc4\xabva vien\xc4\xabba (1819-1864) ar tr\xc4\xabs pils\xc4\x93t\xc4\x81m (Aizpute, Grobi\xc5\x86a un Liep\xc4\x81ja), diviem miestiem (Durbe un Palanga) un div\xc4\x81m pilskunga ties\xc4\x81m (Aizputes pilskunga tiesa un Grobi\xc5\x86as pilskunga tiesa), devi\xc5\x86iem draudzes novadiem ar 28 luter\xc4\x81\xc5\x86u bazn\xc4\xabc\xc4\x81m un 5 kato\xc4\xbcu bazn\xc4\xabc\xc4\x81m. 1841. gad\xc4\x81 Aizputes virspilskunga ties\xc4\x81 atrad\xc4\x81s 138 priv\xc4\x81tmui\xc5\xbeas, 24 kro\xc5\x86a mui\xc5\xbeas un se\xc5\xa1as me\xc5\xbeniec\xc4\xabbas. To d\xc4\x93v\xc4\x93ja ar\xc4\xab par Aizputes apri\xc5\x86\xc4\xb7i (Hasenpotischer Kreis)._NEWLINE_M\xc5\xabsdien\xc4\x81s Aizputes virspilskunga tiesas teritorija iek\xc4\xbcauta 9 Kurzemes novadu (Aizputes novads, Alsungas novads, Durbes novads, Grobi\xc5\x86as novads, N\xc4\xabcas novads, P\xc4\x81vilostas novads, Priekules novads, Rucavas novads, Vai\xc5\x86odes novads) un Liep\xc4\x81jas pils\xc4\x93tas sast\xc4\x81v\xc4\x81, bet neliela da\xc4\xbca (J\xc5\xabrkalnes pagasts) ietilpst ar\xc4\xab Ventspils novad\xc4\x81.\n_START_SECTION_\nIzveide\n_START_PARAGRAPH_\nP\xc4\x93c pievieno\xc5\xa1anas Krievijas imp\xc4\x93rijai Kurzemes guber\xc5\x86\xc4\x81 apvienoja Kurzemes un Zemgales hercogistes un Piltenes apgabala zemes, kas l\xc4\xabdz 1818. gadam abas saglab\xc4\x81ja savu iepriek\xc5\xa1\xc4\x93jo administrat\xc4\xabvo iedal\xc4\xabjumu. P\xc4\x93c 1819. gada Kurzemes guber\xc5\x86as administrat\xc4\xabv\xc4\x81s reformas Piltenes apgabala dienvidu da\xc4\xbcas savienoja ar no biju\xc5\xa1\xc4\x81s hercogvalsts Kuld\xc4\xabgas virspilskunga tiesas atdal\xc4\xabto Orde\xc5\x86a-Aizputes un Alsungas draudzes novadiem, izveidojot jaunu Aizputes pilskunga iecirkni. To apvienojot ar Grobi\xc5\x86as pilskunga iecirkni, izveidoja Aizputes virspilskunga iecirkni._NEWLINE_Aizput\xc4\x93 atrad\xc4\x81s Kurzemes guber\xc5\x86as galma tiesai (Oberhofgericht) pak\xc4\xbcauta virspilskunga tiesa un eva\xc5\x86\xc4\xa3eliski luterisk\xc4\x81s bazn\xc4\xabcas pr\xc4\x81vesta iecirknis. T\xc4\x81 bija sadal\xc4\xabta divos pilskunga iecirk\xc5\x86os (Hauptmannschaft) ar viet\xc4\x93jo policiju, kuru p\xc4\x81rvaldes iest\xc4\x81des atrad\xc4\x81s Aizputes un Grobi\xc5\x86as pils\xc4\x93t\xc4\x81s.\n_START_SECTION_\nLikvid\xc4\x93\xc5\xa1ana\n_START_PARAGRAPH_\n1864. gad\xc4\x81 Aizputes virspilskunga tiesu likvid\xc4\x93ja, sadalot to Aizputes un Grobi\xc5\x86as apri\xc5\x86\xc4\xb7os.'